Keywords

Summary



Keywords

1. Pomoc poskytovaná štátmi – Zákaz – Výnimky – Kategórie pomoci, definované právnou úpravou, ktoré možno považovať za zlučiteľné so spoločným trhom

(Článok 87 ods. 3 ES a článok 88 ods. 3 ES)

2. Pomoc poskytovaná štátmi – Plánovaná pomoc – Preskúmanie Komisiou – Uplatnenie hmotnoprávnych noriem účinných v čase prijatia rozhodnutia Komisie

(Článok 88 ods. 3 ES; nariadenie Rady č. 659/1999, článok 4)

3. Pomoc poskytovaná štátmi – Rozhodnutie Komisie – Povinnosť náležitej starostlivosti členského štátu, ktorý poskytuje pomoc, a jej príjemcu, pokiaľ ide o oznámenie všetkých relevantných skutočností

(Článok 88 ods. 2 ES)

4. Pomoc poskytovaná štátmi – Preskúmanie Komisiou – Neexistencia pripomienok dotknutých osôb – Neexistencia vplyvu na platnosť rozhodnutia Komisie

(Článok 88 ods. 2 ES)

Summary

1. Podľa článku 87 ods. 3 ES určité kategórie pomoci „možno považovať za zlučiteľné so spoločným trhom“. Pokiaľ sa nariadenie opiera o článok 87 ods. 3 ES a definuje pomoc, ktorú možno považovať za zlučiteľnú so spoločným trhom, neznamená to, že taká aj nevyhnutne je. Je totiž na Komisii, aby podľa článku 88 ods. 3 ES overila, či pomoc spĺňa všetky podmienky na to, aby bola zlučiteľná so spoločným trhom.

(pozri body 35 – 37)

2. Pokiaľ ide o časovú pôsobnosť právnej normy v prípade neexistencie prechodných ustanovení, treba rozlíšiť normy upravujúce právomoc a hmotnoprávne normy. Pokiaľ ide o normy upravujúce právomoc inštitúcií Únie, ustanovenie predstavujúce právny základ aktu, ktoré oprávňuje inštitúciu Únie na prijatie predmetného aktu, musí platiť v okamihu jeho prijatia. Pokiaľ ide o hmotnoprávne normy, od nadobudnutia ich účinnosti upravujú všetky budúce účinky situácií, ktoré vznikajú na základe skorších právnych predpisov. Hmotnoprávne normy sa preto neuplatňujú na účinky, ktoré vznikli pred nadobudnutím ich účinnosti, okrem situácií, keď sú splnené výnimočné podmienky na retroaktívne uplatňovanie.

Pokiaľ ide o oznámenú, ale neposkytnutú pomoc, v rámci systému kontroly štátnej pomoci sa okamih vzniku účinkov plánovanej pomoci zhoduje s okamihom rozhodnutia Komisie o zlučiteľnosti tejto pomoci so spoločným trhom. Pravidlá, zásady a kritériá posúdenia zlučiteľnosti štátnej pomoci účinné v čase prijatia rozhodnutia Komisiou možno totiž v zásade považovať za lepšie prispôsobené kontextu hospodárskej súťaže. Je to tak z toho dôvodu, že dotknutá pomoc má za následok skutočné výhody alebo nevýhody na vnútornom trhu až od okamihu jej schválenia Komisiou. Na druhej strane na pomoc poskytnutú protiprávne bez predchádzajúceho oznámenia sa uplatňujú hmotnoprávne normy, ktoré sú účinné v okamihu poskytnutia pomoci, pretože výhody a nevýhody vyvolané takou pomocou sa prejavia v období, počas ktorého bola dotknutá pomoc poskytovaná.

Je nesporné, že skutočnosť, že okamih určujúci uplatniteľné hmotnoprávne normy sa zhoduje, pokiaľ ide o oznámenú, ale neposkytnutú pomoc, s prijatím rozhodnutia Komisie o zlučiteľnosti tejto pomoci, vedie k tomu, že táto inštitúcia môže – zmenou dĺžky preskúmavania oznámeného opatrenia pomoci – vyvolať uplatnenie hmotnoprávnej normy, ktorá nadobudla účinnosť až po oznámení predmetného opatrenia pomoci Komisii. V tejto súvislosti treba uviesť, že možnosť Komisie vybrať si medzi uplatnením novej alebo starej normy je vymedzená a vyvážená jednak skutočnosťou, že členské štáty disponujú voľnou úvahou v súvislosti s časom oznámenia opatrení pomoci, a jednak skutočnosťou, že článok 4 nariadenia č. 659/1999 týkajúceho sa uplatňovania článku 88 ES vyzýva Komisiu, aby v súlade so zásadou riadnej správy vecí verejných konala obozretne.

(pozri body 56, 57, 59 – 61, 64, 65)

3. Keď Komisia rozhodne začať konanie podľa článku 88 ods. 2 ES, je na členských štátoch a potenciálnom príjemcovi pomoci, aby predložili argumenty, prostredníctvom ktorých môžu preukázať, že plánovaná pomoc zodpovedá výnimkám stanoveným podľa Zmluvy, keďže zámerom konania vo veci formálneho zisťovania je práve zabezpečiť, aby sa Komisii objasnili všetky skutočnosti veci. Komisia je síce povinná pri začatí konania vo veci formálneho zisťovania jasne vyjadriť svoje pochybnosti v súvislosti so zlučiteľnosťou pomoci so spoločným trhom, aby členskému štátu a iným dotknutým účastníkom konania umožnila odpovedať v čo najširšom rozsahu, faktom však zostáva, že je na žiadateľovi o pomoc, aby rozptýlil tieto pochybnosti a dokázal, že plánovaná pomoc spĺňa podmienky, podľa ktorých ju možno poskytnúť.

(pozri bod 83)

4. Článok 88 ods. 2 ES síce ukladá Komisii povinnosť, aby pred prijatím rozhodnutia zhromaždila informácie od všetkých dotknutých účastníkov konania, ale nezakazuje jej, aby v prípade neexistencie takých informácií prijala záver, že pomoc je nezlučiteľná so spoločným trhom. Komisii predovšetkým nemožno vytýkať, že nezohľadnila prípadné skutkové alebo právne informácie, ktoré jej mohli byť predložené v priebehu správneho konania, ale predložené neboli, keďže Komisia nebola povinná z úradnej moci a odhadom preskúmať, ktoré skutočnosti jej mohli byť predložené.

(pozri bod 84)